Apja Kazinczy János Antal festőművész, anyja, Schütt Franziska, a Temesvári Német Színház színésznője, rendezője és a "Neuer Weg" (bánáti napilap) újságírója volt. Temesváron a német elemi iskolába járt. 1956 nyarán apjához Budapestre költözött. A forradalom alatt a Széna téri harcok során, a Mártírok úti (ma Margit körút) lakásuk súlyosan megrongálódott, ezért decemberig barátoknál húzódtak meg, majd külön engedéllyel a Zsennyei Művésztelepen éltek 6 hónapon keresztül. Apjával júliusban elhagyta Magyarországot. Először Bécsben, majd 1958-tól Nürnbergben (NSZK) éltek.